
RAPORT

asupra propunerii legislative privind modificarea şi completarea 

Legii nr.416/2001 privind venitul minim garantat

În conformitate cu prevederile art.89 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond cu propunerea legislativă privind modificarea şi completarea Legii nr.416/2001 privind venitul minim garantat, trimisă cu adresa nr.334 din 25 august 2003.


La întocmirea prezentului raport, Comisia a avut în vedere avizele primite de la Consiliul Legislativ, Comisia pentru drepturile omului, culte şi problemele minorităţilor naţionale, precum şi punctul de vedere al Guvernului.
Comisia a fost sesizată cu dezbaterea şi avizarea propunerii legislative mai sus menţionată în procedură obişnuită.

Propunerea legislativă face parte din categoria legilor organice, conform prevederilor constituţionale, şi are ca obiect de reglementare modificarea şi completarea Legii nr.416/2001 privind venitul minim garantat.
Comisia propune Plenului respingerea propunerii legislative din următoarele considerente:
1. Soluţiile legislative propuse conduc la creşterea numărului de beneficiari ai Legii nr.416/2001, cu modificările şi completările ulterioare. Această creştere se realizează conform propunerii legislative atât prin excluderea din calcul, la stabilirea venitului net al familiei în nevoie, a tuturor tipurilor de alocaţii cu caracter permanent, a burselor acordate elevilor şi studenţilor, precum şi prin neluarea în considerare a bunurilor familiale considerate uzate şi drept urmare, improprii pentru sporirea veniturilor.

2. Prin eliminarea din calcul a unor prevederi referitoare la stabilirea calităţii de beneficiar al venitului minim garantat, se sporeşte numărul de asistaţi social, încurajându-se obţinerea de venituri prin nemuncă.

3. Nu este indicată sursa de finanţare a soluţiilor mai sus menţionate, fapt ce conduce la modificarea cheltuielilor aferente prevăzute în buget.

4. Ministerul Muncii, Solidarităţii Sociale şi Familiei, în urma monitorizării efectelor Legii nr.416/2001, are în vedere modificarea acesteia. De aceea, nu considerăm oportună tratarea separată pe articole a prevederilor legii mai sus menţionate, urmând ca reglementările iniţiativei legislative să fie luate în considerare ca eventuale amendamente la dezbaterea proiectului Guvernului.
La lucrările comisiei au fost prezenţi 19 deputaţi, din totalul de 21 membri ai comisiei.

Prezentul raport a fost adoptat cu majoritate din voturile celor prezenţi.

În urma dezbaterii propunerii legislative în şedinţa din 18 noiembrie 2003, Comisia propune respingerea acesteia cu 12 voturi pentru şi 4 abţineri.

